บสย.ตั้งเป้าปี65 ค้ำประกันสินเชื่อ1.2แสนล้านบาท
บสย.เดินหน้าปี 65 เดินหน้าค้ำประกัน 1.2 แสนล้านบาท จ่อถกคลังลุยโครงการ Micro 5 วงเงิน 3 หมื่นล้านบาท – PGS 10 วงเงิน 1.5 แสนล้านบาท
20 ก.พ. 2565

นายสิทธิกร ดิเรกสุนทร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) กล่าวถึงผลการดำเนินงานในปี 2564 ว่า บสย. มียอดค้ำประกันอยู่ที่ 2.45 แสนล้านบาท เพิ่มขึ้น 73% จากปีก่อน ซึ่งเป็นสถิติการค้ำประกันสูงสุดในรอบ 29 ปี ช่วยเอสเอ็มอีกว่า 2.26 แสนราย เพิ่มขึ้น 36% สินเชื่อเข้าระบบเศรษฐกิจ 2.61 แสนล้านบาท หรือ 1.06 เท่าของยอดการค้ำประกัน และก่อให้เกิดการจ้างงานใหม่มากกว่า 4 แสนตำแหน่ง รักษาการจ้างงานได้มากกว่า 2 ล้านตำแหน่งนอกจากนี้ ในปีที่ผ่านมา บสย. ยังได้ช่วยผู้ประกอบการเอสเอ็มอีในระบบมากกว่า 3 ล้านรายให้สามารถเข้าถึงแหล่งเงินทุนในระบบ หรือคิดเป็น 22.52% ผ่านโครงการค้ำประกันสินเชื่อต่าง ๆ ได้แก่ โครงการค้ำประกัน PGS9 วงเงินรวม 1.5 แสนล้านบาท ปัจจุบันสามารถค้ำประกันไปแล้ว 8.17 หมื่นล้านบาท หรือคิดเป็น 33.30% โดยยังมีวงเงินเหลืออีกราว 6 หมื่นล้านบาท, โครงการค้ำประกัน Micro 4 เพื่อผู้ประกอบการรายย่อย มีการค้ำประกันไปแล้ว 2.05 หมื่นล้านบาท คิดเป็น 8.40% เฉลี่ยรายละ 1.2 แสนบาท โดยยังเหลือวงเงินอีกราว 3.2 พันล้านบาท คาดว่าน่าจะครบวงเงินในช่วงกลางปีนี้โครงการค้ำประกันสินเชื่อตามพระราชกำหนด (พ.ร.ก.) สินเชื่อฟื้นฟู ธนาคารแห่งประเทศไทย (ธปท.) วงเงิน 1.3 แสนล้านบาท คิดเป็น 53.30% และโครงการอื่น ๆ ของ บสย. คิดเป็นวงเงิน 1.23 แสนล้านบาท หรือ 5%สำหรับเป้าหมายการค้ำประกันสินเชื่อของ บสย. ในปี 2565 อยู่ที่ 1.2 แสนล้านบาท พร้อมทั้งตั้งเป้าหมายการช่วยเหลือผู้ประกอบการเอสเอ็มอีเพิ่มเป็น 40% จากปีที่ผ่านมา อีกทั้งคาดว่าจะมียอดเคลมอยู่ที่ 8 พันล้านบาท จากยอดค้ำประกันสินเชื่อในปีที่ผ่านมา ที่ 2.45 แสนล้านบาท และคาดว่าภายในไตรมาส 2/2565 จะหารือกับกระทรวงการคลังเพื่อขออนุมัติเดินหน้าโครงการค้ำประกัน Micro 5 วงเงินรวม 3 หมื่นล้านบาท ขณะที่ในช่วงไตรมาส 3-4/2565 มีแผนจะขออนุมัติจากกระทรวงการคลังเดินหน้าโครงการค้ำประกัน PGS10 วงเงิน 1.5 แสนล้านบาท เพื่อช่วยเหลือผู้ประกอบการรายย่อย